
На основу члана 138. став 1. Устава Републике Србије („Сл. гласник РС“ бр. 98/06) и  члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Министарства унутрашњих послова, Сектора унутрашње контроле полиције, поступајући по притужби Ж. М. из Куршумлије, Заштитник грађана је
У Т В Р Д И О   
Министарство унутрашњих послова, Сектор унутрашње контроле полиције начинио је пропуст у раду на штету права грађанина Ж. М., јер није благовремено поступио и извршио провере и доставио му одговор по његовој представци од 11. априла 2011. године поднетој на рад полицијских службеника у вези са догађајем од 26. новембра 2009. године, као и ни по каснијим тим поводом поднетим поднесцима од 5. и 31. маја 2011, 29. јуна 2011. и 22. јула 2011. године. 
Неблаговремено поступање Сектора унутрашње контроле полиције по поменутој представци имало је за последицу и наступање застарелости за покретање дисциплинског поступка против полицијских службеника чији пропусти у раду су утврђени извршеним проверама Сектора унутрашње контроле полиције по поменутој представци, на основу којих је констатовано да полицијски службеници нису поступали складу са одредбама Закона о полицији.
Имајући у виду утврђени пропуст, Заштитник грађана упућује Министарству унутрашњих послова, следеће: 

П Р Е П О Р У К Е
I
Министарство унутрашњих послова, Сектор унутрашње контроле полиције ће у свом будућем раду, приликом поступања по поднесцима, односно представкама грађана на рад полицијских службеника, благовремено у разумним роковима, без одлагања, размотрити сваки такав поднесак, који му је грађанин доставио, и у складу са важећим прописима, подносиоца обавестити о свом ставу у вези са предметом обраћања, или о току поступку који се води уколико су за то испуњени законски услови. Ако због сложености поступка, односно питања која су покренута није могуће донети оцену о основаности навода из представке у примереном року, потребно је о томе обавезно обавестити грађанина и предузети све што је потребно да се оцена о основаности навода из представке донесе што пре. Уколико у конкретном случају постоји потреба за другачијим поступањем у односу на раније створену праксу рада органа због посебних околности самог случаја, потребно је да о томе обавестити странку и навести своје образложење за такво поступање.
II
Министарство унутрашњих послова извиниће се притужиоцу Ж. М. поводом пропуста који су начињени у вези са поступањем његовој представци.
III
Министарство унутрашњих послова предузеће одговарајуће радње и мере на утврђивању појединачне одговорности полицијских службеника за пропусте начињене приликом поступања по представци притужиоца Ж. М., као и по његовим каснијим обраћањима у вези са предметом представке.
Министарство унутрашњих послова, обавестиће Заштитника грађана о поступању по овој препоруци у року од 60 дана од дана њеног достављања. 
Разлози
Заштитник грађана примио је 25. јула 2011. године притужбу Ж. М., из Куршумлије, ул. …, којом је тражио од овог државног органа заштиту права и слобода које му гарантује правни поредак Републике Србије. Подносилац притужбе изразио је незадовољство због тога што није добио одговор на представку коју је поднео Министарству унутрашњих послова 11. априла 2011. године, као ни одговор на касније поднете поднеске 5. и 31. маја 2011, 29. јуна 2011. и 22. јула 2011. године. У притужби је притужилац навео да је у саобраћајној незгоди 26. новембра 2009. године погинуо његов син Р. М., који је био полицијски службеник, те да против полицијског службеника Н. С., који је том приликом возио ауто, није покренут дисциплиски поступак нити је изречена привремена мера удаљење из службе, иако је против њега покренут кривични поступак за кривично дело тешко дело против безбедности јавног саобраћаја из чл. 297. ст. 2. у вези са чл. 289. ст. 1 КЗ. Подносилац је истакао да се и поред његових неколико обраћања поводом конкретног случаја Министарство није удостојило пажње и одговора на његова обраћања.

Поводом поменуте притужбе, Заштитник грађана је упутио Министарству унутрашњих послова 16. новембра 2011. године обавештење о покретању поступак контроле законитости и правилности рада тог органа. Министарство унутрашњих послова је у свом достављеном одговору бр. 01-13435/11-3 од 5. фебруара 2012. године изјаснило се да је извршеним проверама представка притужиоца оцењена као основана у делу који се односи на чињеницу да против полицијског службеника Н. С. није покренут дисциплински поступак у складу са одредбама Закона о полицији, те да је у конкретном случају, имајући у виду протек времена, наступила застарелост за покретање дисциплинског поступка против именованог полицијског службеника и његовог непосредног старешине кији није покренуо дисциплински поступак. У вези са захтевом притужиоца за мером за привременим удаљењем именованог полицијског службеника, наведено је да је закључак Сектора да је та мера факултативног карактера тј. да је чл. 165. Закона о полицији прописано да полицијски службеник може бити привремено удаљен из службе када је против њега покренут поступак за кривично дело за које се гони по службеној дужности или када је против њега поднет захтев за утврђивање дисциплинске одговорности за тешке повреде службене дужности. Поред тога, поменути орган је додао да, имајући у виду да је пред Вишим судом у Сремској Митровици против именованог полицијског службеника у току кривични поступак за кривично дело које се гони по службеној дужности, уколико правноснажном пресудом буде осуђен на безусловну казну затвора у трајању дужем од шест месеци, престаће му радни однос према чл. 167. ст. 1 . т. 4. Закона о полицији. Такође, обавестили су нас да је увидом у списе предмета утврђено да притужиоцу није достављен одговор поводом његове представке. 

Имајући у виду достављено изјашњење Министарства, те да притужиоцу и даље није достављен одговор поводом његове представке, затражили смо додатно изјашњење од поменутог органа о томе да ли је евентуално притужиоцу, у међувремену, достављен одговор. У свом накнадном достављеном одговору 01 бр. 13435/11-6 од 12. априла 2012. године, Министарство се изјаснило да је Сектор унутрашње контроле полиције упутио притужиоцу одговор 3. априла 2012. гоидне. Из садржине упућеног одговора не види се да је орган изразио на било који начин жаљење или извињење за своје пропусте у раду поводом поступања по представци притужиоца.
Чланом 79. став 1. Закона о државној управи („Службени гласник РС“, бр. 79/2005, 101/2007 и 95/2010) прописано је да су органи државне управе дужни да на примерен начин, пре свега у просторијама у којима раде са странкама, обавештавају странке о њиховим правима, обавезама и начину остваривања права и обавеза, своме делокругу, о органу државне управе који надзире њихов рад и начину контакта с њим, и о другим подацима битним за јавност рада и односе са странкама. Према чл. 70. Закона о општем управном поступку ("Сл. лист СРЈ", бр. 33/97 и 31/2001 и "Сл. гласник РС", бр. 30/2010) странка и свако треће лице које учини вероватним свој правни интерес у предмету имају право да се обавештавају о току поступка.
Чланом 171. Закона о полицији („Службени гласник РС“, број 101/2005 и 63/2009 - одлука УС) прописано да је да Сектор унутрашње контроле полиције врши контролу законитости рада полиције, а нарочито у погледу поштовања и заштите људских права при извршавању полицијских задатака и примени полицијских овлашћења, док је чланом 174. став 1. прописано да Сектор унутрашње контроле полиције, између осталог, поступа на основу предлога, притужби и представки физичких лица.Чланом 176. истог закона је прописано да у вршењу унутрашње контроле рада полиције Сектор унутрашње контроле полиције, овлашћена службена лица Сектора унутрашње контроле полиције и други полицијски службеници у Министарству задужени за унутрашњу контролу рада полиције предузимају потребне радње, утврђују чињенично стање и прикупљају доказе. Начелник Сектора унутрашње контроле упознаје са резултатима својих испитивања министра и директора полиције и министру даје предлоге за отклањање уочених незаконитости као и предлоге за покретање одговарајућих поступака ради утврђивања одговорности.
Чланом 155. истог закона је прописано да полицијски службеници и други запослени у Министарству одговарају дисциплински за лаке и тешке повреде службене дужности. Према члану 4. Уредбе о дисциплинској одговорности у Министарству унутрашњих послова ("Сл. гласник РС", бр. 8/2006) дисциплински поступак покреће дисциплински старешина, по сопственој иницијативи или на предлог руководиоца организационе јединице у којој запослени ради. 
У члану 169. поменутог Закона о полицији је прописано да на положај, дужности, права и одговорности запослених у Министарству примењују се прописи о радним односима у државним органима, ако овим законом и прописима донетим на основу овог закона није друкчије одређено. Чланом 118. став 1. Закона о државним службеницима ("Сл. гласник РС", бр. 79/2005... 104/2009) је прописано да покретање дисциплинског поступка за лакше повреде дужности застарева протеком једне године од извршене повреде, а за теже повреде протеком две године од извршене повреде. Наиме, како тада важећи Закон о полицији није регулисао питање застарелости покретања и вођења дисциплинског поступка, сходно одредби 169. Закона о полицији, примењивале су се одредбе 118. Закона о државним службеницима.
Разматрајући наводе притужбе, као и одговоре органа, утврђено је да, и поред тога што се притужилац обратио Сектору унутрашње контроле полиције априла 2011. године, затим и касније у мају, јуну и јулу исте године, евидентно је да Сектор из одређених разлога није поступао по представци подносиоца и његовим касније поднетим поднесцима, односно није спровео поступак провере навода из представке, нити је подносиоца на било који начин обавестио, имајући у виду његова обраћања. Такође, треба имати у виду чињеницу да је подносилац представке отац полицијског службеника Р. М. који је поменутог догађаја 26. новембра 2009. године настрадао у саобраћајној незгоди. 
Према позитивним прописима и начелима добре управе органи управе и државни службеници старају се да по захтевима, представкама и притужбама грађана увек поступају у разумним роковима, без одлагања, а у сваком случају најкасније у законом предвиђеном року. 
Међутим, ако због сложености поступка, односно питања која су покренута, одлуку није могуће донети у примереном року, потребно је да орган управе односно службеници о томе обавезно обавесте грађанина и предузму све што је у његовој моћи да се одлука донесе што пре.
Поред тога, имајући у виду конкретни случај органи управе дужни су да грађанима, на њихов захтев, дају информације о поступку који је код њих води јер је право странке у поступку да буде обавештена о току поступка.
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења.

Такође, органи управе су дужни да у свом раду поступају непристрасно и да се уздржавају од било које радње којом се грађанима неосновано даје повлашћени третман  и да поступају у складу са праксом тог органа или праксом коју су други органи и службеници створили. Они поступају једнако према свим грађанима у истој правној и фактичкој ситуацији. 
Међутим, када орган јавне власти или јавни службеник, због посебне правне или фактичке ситуације, поступи према одређеном грађанину другачије него што је то уобичајено, то поступање образлаже објективним и релевантним разлозима конкретног случаја.

Заштитник грађана је става да се наведено поступање Министарства унутрашњих послова, Сектора унутрашње контроле полиције, односно непредузимање радњи у складу са законом и дотадашњом праксом поступања органа не може сматрати да је такво поступање органа у конкретном случају било случајно, услед непажње или услед преоптерећености послом, имајући у виду да се притужилац током одређеног периода упорно неколико пута обраћао тражећи одговор на његову представку од органа. Одговор је добио тек након годину дана од дана поднете представке.
Уколико је орган у конкретном случају и хтео из одређених разлога да другачије поступи у односу на дотадашњу установљену праксу тог органа у истим или сличним ситуацијама, не даје му за право и слободу да одлучи да уопште не поступа по представци или да не обавести притужиоца. Сваки грађанин који се обрати органу ради остварења својих права и интереса има право да добије образложени одговор јер би свако другачије поступање водило повреди принципа једнакости грађана пред законом, као и нарушавању правне сигурности и оправданог очекавања грађана.
Како би се отклонили уочени недостаци у раду Министарства унутрашњих послова, Заштитник грађана је става да је потребно да поменути орган благовремено у разумним роковима поступа по поднесцима грађана, а у случајевима када није у могућности да то учини, потребно је да о томе на примерен начин обавести грађанина. 
Такође, органи управе су дужни да у свом раду поступају непристрасно, и у складу са раније створеном праксом рада тог органа у конкретном случају и једнако према свим грађанима у истој ситуацији, те уколико постоји потреба за другачијим поступањем због посебних околности конкретног случаја, потребно је да о томе да обавесте странку и наведу своје образложење за такво поступање, а не да то буде разлог да не поступају и не предузимају радње у складу са релевантним прописима. 
На основу свих утврђених чињеница и околности, Заштитник грађана је утврдио пропуст у рада Министарства унутрашњих послова на штету остваривања права грађанина и, сагласно члану 31. став 2. Закона о Заштитнику грађана, упутио органу управе препоруке ради отклањања уоченог недостатка у раду, као и у циљу унапређења рада органа управе и спречавања сличних пропуста у будућности.

	ЗАМЕНИК ЗАШТИТНИКА ГРАЂАНА

Милош Јанковић

